stanford-oval/wikipedia huggingface dataset:
The Goodiepal Equation

| The Goodiepal Equation |
| --- | --- |
 Elokuvan juliste.
Ohjaaja:  Sami Sänpäkkilä
Käsikirjoittaja:  Sami Sänpäkkilä Eeva Tuomi
Tuottaja:  Harri Sippola
Säveltäjä:  Parl Vester
Kuvaaja:  Sami Sänpäkkilä
Leikkaaja:  Eeva Tuomi
Valmistustiedot
Valmistusmaa:  Suomi Tanska
Tuotantoyhtiö:  Moderni Kanuuna
Ensi-ilta:  22. syyskuuta, 2017 (Rakkautta ja Anarkiaa)
Kesto:  70 minuuttia
Alkuperäiskieli:  englanti tanska
Aiheesta muualla
IMDb 
Elonet
Infobox OKNimi-testi OK: 
The Goodiepal Equation on Sami Sänpäkkilän ohjaama suomalais-tanskalaisena yhteistuotantona tehty dokumenttielokuva vuodelta 2017.
Elokuva on henkilödokumentti tanskalaisesta muusikosta ja performanssitaiteilijasta Parl Vesteristä, joka käyttää taiteilijanimeä Goodiepal.
Maurice Yaméogo

| Maurice Yaméogo |
| --- | --- |
 Maurice Yaméogo vuonna 1960.
Ylä-Voltan presidentti
 11. joulukuuta 1959 – 3. tammikuuta 1966  
Edeltäjä:  –
Seuraaja:  Sangoulé Lamizana
Henkilötiedot
Syntynyt: 31. joulukuuta 1921 Koudougou
Kuollut: 9. syyskuuta 1993 Ouagadougou
Tiedot
Puolue:  Ylä-Voltan demokraattinen liitto
Maurice Yaméogo (31. joulukuuta 1921 Koudougou – 9. syyskuuta 1993 Ouagadougou) oli burkinalainen poliitikko. Hän toimi Ylä-Voltan (nykyisen Burkina Fason) presidenttinä vuosina 1959–1966.
Lapsuus ja nuoruus

Yaméogo syntyi maanviljelijäperheeseen. Hänen vanhempansa kuuluivat Ranskan siirtomaan Ylä-Voltan suurimpaan etniseen ryhmään moseihin ja harjoittivat perinteistä uskontoa. Poika sai nimen Nawalagmba. Vuonna 1929 hänet kastettiin kristityksi, jolloin hän sai nimen Maurice.
Yaméogo kävi alakoulun kotikylässään Koudougoussa. Hän halusi tulla katoliseksi papiksi ja lähti sitä varten opiskelemaan Pabrén seminaariin. Pian hän meni kuitenkin naimisiin ja ryhtyi työskentelemään siirtomaahallinnon virkailijana Abidjanissa, Dédougoussa ja Koudougoussa.
Poliittisen uran alku

Yaméogon poliittinen ura alkoi ranskalaiseen Kristittyjen työntekijöiden keskusjärjestöön kuuluneissa ammattiliitoissa. Vuonna 1946 hänet valittiin Koudougoun piirin edustajaksi Norsunluurannikon yleisneuvostoon. Kun Ylä-Volta vuonna 1947 perustettiin uudestaan, Yaméogosta tuli sen aluekokouksen jäsen. Vuonna 1956 hän liittyi Ylä-Voltan demokraattiseen liikkeeseen, josta tuli vuoden 1957 vaaleissa maan toiseksi suurin puolue Ouezzin Coulibalyn Yhtyneen demokraattisen puolueen jälkeen. Puolueensa puheenjohtajana Yaméogo sai Ylä-Voltan ensimmäisessä hallituksessa maatalousministerin paikan.
Yaméogon uran käännekohta oli joulukuussa 1957, jolloin Ylä-Voltan demokraattinen liike esitti epäluottamuslausetta Ouezzin Coulibalyn hallitukselle. Yaméogo turvasi hallitukselle aluekokouksen enemmistön ja sai palkaksi hallituksen toiseksi tärkeimmän sisäministerin salkun. Coulibalyn kuoleman jälkeen lokakuussa 1958 hänestä tuli pääministeri.
Ylä-Voltan presidentti

Ylä-Voltasta tuli joulukuussa 1958 Ranskan yhteisöön kuulunut autonominen tasavalta. Yaméogo toimi sen pääministerinä ja vuoden 1959 vaaleissa hänen puolueensa Ylä-Voltan demokraattinen liitto sai haltuunsa parlamentin enemmistön. Yaméogo valittiin 11. joulukuuta 1959 Ylä-Voltan tasavallan ensimmäiseksi presidentiksi ja elokuussa 1960 hän julisti maan itsenäiseksi.
Vuoden 1960 perustuslaki antoi Ylä-Voltan presidentille laajat valtaoikeudet hallituksen puheenjohtajana ja armeijan ylipäällikkönä. Yaméogo piti hallussaan myös eräitä muita ministerinpaikkoja ja johti Ylä-Voltan demokraattista liittoa, josta vuonna 1962 tuli maan ainoa puolue. Vuonna 1965 hänet valittiin uudelleen presidentiksi 99,9 prosentin ääntenenemmistöllä.
Yaméogon tavoitteena oli yhtenäisen kansakunnan muodostaminen. Sitä varten hän rajoitti myös perinteisten mosipäällikköjen, ammattiyhdistysliikkeen ja katolisen kirkon vaikutusvaltaa. Ulkopolitiikassaan hän pyrki eroon entisestä emämaasta ja sai Ranskan vetämään joukkonsa pois vuoden 1961 loppuun mennessä. Yaméogo kulki ystävänsä Félix Houphouët-Boignyn vanavedessä torjuen Malin liittovaltion ja kannattaen Länsi-Afrikan ententeä sekä ajatusta valtioliitosta Norsunluurannikon kanssa.
Yaméogon kansansuosio romahti nopeasti. Hänen rakentamaansa yksipuoluejärjestelmää rapauttivat eturyhmien välinen taistelu, hallinnon korruptio, Norsunluurannikon myötäily ja katolisen kirkon vaikutusvallan rajoittaminen. Presidentin arvovaltaa vahingoitti myös hänen avioeronsa ja avioliitto norsunluurannikkolaisen kauneuskuningattaren kanssa. Valtion budjettivajeen ratkaisemiseksi Yaméogo ilmoitti joulukuussa 1965 kahdenkymmenen prosentin palkanalennuksesta virkamiehille sekä palkansaajien ja yritysten lisäverosta. Ammattiliitot järjestivät yleislakon ja mielenosoituksia, jotka yltyivät väkivaltaisiksi yhteenotoiksi poliisin kanssa. Yaméogo julisti maahan poikkeustilan, mutta joutui 3. tammikuuta 1966 luovuttamaan vallan armeijalle.
Pidätys ja myöhemmät vaiheet

Sangoulé Lamizanan johtama sotilasjuntta pidätti Yaméogon ja järjesti oikeudenkäynnin hänen tuomitsemisekseen. Entinen presidentti tuomittiin vuonna 1969 valtion varojen kavaltamisesta viiden vuoden pakkotyörangaistukseen, mutta Ranskan painostuksesta hänet vapautettiin vuonna 1970. Yaméogo pidätettiin uudelleen Thomas Sankaran noustua valtaan vuonna 1983, mutta hän onnistui välttämään oikeudenkäynnin ja pääsi seuraavana vuonna jälleen vapaaksi.
Asuttuaan muutaman vuoden Koudougoussa Yaméogo muutti vuonna 1987 Norsunluurannikolle, mutta palasi Burkina Fasoon vuonna 1990. Blaise Compaorén hallitus palautti hänen maineensa vuonna 1991. Viimeisinä vuosinaan Yaméogo toimi välittäjänä muun muassa Norsunluurannikon kanssa käydyissä neuvotteluissa. Hän sai valtiolliset hautajaiset, joihin osallistui presidentti Compaorén ohella Norsunluurannikon pääministeri Alassane Ouattara.
A Naija Christmas

| A Naija Christmas |
| --- | --- |

Ohjaaja:  Kunle Afolayan
Käsikirjoittaja:  Kemi Adesoye
Valmistustiedot
Valmistusmaa:  Nigeria
Levittäjä:  Netflix
Kesto:  121 min
Alkuperäiskieli:  englanti nigerianpidgin
Aiheesta muualla
IMDb 
Infobox OKNimi-testi OK: 
A Naija Christmas on vuonna 2021 julkaistu nigerialainen romanttinen komedia ja jouluelokuva. Elokuva kertoo nigerialaisesta Mamasta (Rachel Oniga), joka lupaa kolmelle pojalleen (Kunle Remi, Efa Iwara ja Abayomi Alvin) antavansa perheen kodin perintönä sille, joka pojista menee ensimmäisenä naimisiin.
A Naija Christmas -elokuvan ohjasi Kunle Afolayan ja käsikirjoitti Kemi Adesoye.
Yggdrasil

Yggdrasil; kuvitusta Proosa-Eddan englanninkielisestä käännöksestä vuodelta 1847.
Yggdrasil (myös Mímameiðr tai Lérað) on skandinaavisen mytologian maailmanpuu, jonka runko, oksat ja juuret ulottuvat maailman kaikille tasoille. Yggdrasil on jättiläismäinen saarni, joka kannattelee koko maailmankaikkeutta.
Yggdrasillin juurella on kolme kaivoa tai lähdettä: Kohtalon lähde Urdarbrunnr eli Urdin kaivo, Hvergelmir eli jylisevä kattila ja Mímisbrunnr eli Mimirin lähde. Urdin kaivo on Asgårdiin johtavan juuren alla. Mimirin lähde on Jotunheimiin ulottuvan juuren alla. Niflheimiin ulottuvan juuren alta kumpuaa Hvergelmir, joki josta lähtevät kaikki luomakunnan yksitoista jokea.
Asukkaat

Yggdrasilin oksilla istuu kaikkitietävä kotka, jonka silmien välissä on Veðrfölnir-haukka. Lohikäärme Nidhöggr jäytää Yggdrasilin juuria Niflheimissa. Orava Ratatosk toimii kotkan ja lohikäärmeen välisenä sanansaattajana. Samoin se puree puuta, jolloin siitä irtoaa lahoja oksia. Näiden lisäksi oksilla asuu neljä peuraa: Dain, Dvalin, Duneyr ja Durathror. Peurat edustavat neljää tuulta. Peurat syövät puun lehtiä ja silmuja. Koska puu kärsii sen asukkaiden aiheuttamista tuhoista, Urdin kaivon vierellä asuvat kolme nornaa kaatavat Yggdrasilin oksille päivittäin mudan ja veden sekoitusta.
Yggdrasil taruissa

Odin antoi Mimirille yhden silmistään, jotta sai juoda Yggdrasilin alla virtaavasta Mimirin lähteestä saadakseen viisauden. Hän hirttäytyi Yggdrasiliin yhdeksäksi päiväksi, jotta oppisi riimujen salaisuudet. Jumalat kokoontuvat päivittäin ja pitävät tuomioistuimensa Urdin kaivolla. Ragnarökin jälkeen pahasti kärsineestä Yggdrasilista on määrä tulla uuden elämän lähde.
Aiheesta muualla

Kuvia tai muita tiedostoja aiheesta Yggdrasil Wikimedia Commonsissa
Yhdiste (matematiikka)

Joukkojen A ja B yhdiste
Yhdiste eli unioni on joukko-oppiin liittyvä käsite. Joukkojen A ja B yhdisteeseen kuuluvat ne alkiot, jotka sisältyvät jompaankumpaan tai molempiin joukoista A ja B. Joukkojen A ja B yhdistettä merkitään A ∪ B.
Muodollisesti joukkojen A ja B yhdiste määritellään seuraavasti:
A\cup B=\{x\,|\,x\in A\vee x\in B\}.
Esimerkkejä

{1, 2, 3} ∪ {2, 3, 4} = {1, 2, 3, 4}
{a, b, c, d} ∪ {a, c} = {a, b, c, d}
Rationaalilukujen joukon ja irrationaalilukujen joukon yhdiste on reaalilukujen joukko.
Ominaisuuksia

Olkoot  A,  B ja  C joukkoja.
Joukkojen yhdisteelle pätee vaihdannaisuus  A\cup B=B\cup A ja liitännäisyys  A\cup (B\cup C)=(A\cup B)\cup C.
Joukkojen yhdisteelle ja leikkaukselle pätevät osittelulait  A\cap (B\cup C)=(A\cap B)\cup (A\cap C) ja  A\cup (B\cap C)=(A\cup B)\cap (A\cup C).
Lisäksi yhdisteelle pätee idempotenssi  A\cup A=A, ja joukon ja tyhjän joukon leikkaukselle pätee  A\cup \emptyset =A.
Kirjallisuutta

Lipschutz, Seymour: Set Theory and Related Topics.  McGraw-Hill, 1964.  ISBN 0-07-037986-6
Yhdistys

Kuva australialaisen yhdistyksen vuosikokouksesta
Yhdistys on yksityisoikeudellinen henkilöiden yhteenliittymä, joka on kerääntynyt kokoon yhteisen tarkoituksen vuoksi. Länsimaissa yhdistymisen perustana on lailla säädetty yhdistymisvapaus. Yhdistyksen perustamisesta on monissa maissa säädetty erikseen lailla.
Yhdistymisen syy vaihtelee kaupallisesta tarkoituksesta sosiaalisten suhteiden huoltamiseen. Yhdistyksen toiminnalla voi olla suuri yhteiskunnallinen merkitys riippuen sen koosta. Sen kautta yksilöt voivat vaikuttaa elämänsä osa-alueisiin muiden kanssa yhdessä. Yhteiskunta voi myös määrätä, että jotkin tehtävät hoidetaan yhdistyksien kautta. Silloin yhdistys on toissijainen tekijä, joka pyrkii kansalliseen tai paikalliseen vaikuttamiseen. Eri maiden oikeusjärjestelmät tunnustavat erilaisia yhdistyksiä. Pääpiirteittäin ne voidaan jakaa aatteellisiin, julkisoikeudellisiin, taloudellisiin ja ei-kaupallisiin. Yhdistyksissä jäsenmäärä vaihtelee, mikä erottaa ne yhtiöistä siksi, että yhtiöissä osakkeiden tai osuuksien määrä on kiinteä.
Sanoja yhdistys ja järjestö käytetään usein synonyymeina, mutta yhdistys on hallinnollinen termi.
Historia

Rooman valtakunnassa oli vapaiden käsityöläisten eräänlaisia yhdistyksiä, ja samaan aikaan germaanien keskuudessa syntyi seuroja, joiden tarkoitus oli antaa jäsenille keskinäistä suojaa tai yhdessäoloa. Keskiajalla useimmat yhdistykset olivat hengellisiä hyväntekeväisyysseuroja tai kaupunkien ammattiseuroja, joista saman ammatin harjoittajat saivat suojaa. Niiden pohjalta syntyi ammattikuntalaitos. Suomessa yksi varhaisimmista yhdistyksistä oli pirkanmiesten järjestö. 1700-luvulla yleistyivät salaseurat, joiden olennaisena toimintamuotona oli ajanvietteen tarjoaminen jäsenistölle.
Aiheesta muualla

Kuvia tai muita tiedostoja aiheesta Yhdistys Wikimedia Commonsissa
Yangon

| Yangon (Rangoon) ရန်ကုန် |
| --- | --- |

 Yangon
 Koordinaatit: 16°48′N, 96°09′E 
Valtio:  Myanmar
Alue:  Yangon
Pinta-ala:  
 – Kokonaispinta-ala:  598,75 km²
Väkiluku (2014):  4 775 000
 – Väestötiheys:  6 859 as./km²
Infobox OKVirheellinen NIMI-arvo: 
Yangon eli Rangoon (burmaksi ရန်ကုန် rankun [jàɴɡòʊɴ]) on Myanmarin suurin kaupunki ja maan entinen pääkaupunki. Vuonna 2014 kaupungissa laskettiin olevan 4 775 000 asukasta. Maan sotilashallinto siirsi pääkaupungin Yangônista Naypyidawiin 7. marraskuuta 2005.
Historia

Yangon perustettiin mahdollisesti ­500-luvulla, mutta se oli pieni kalastajakylä ennen kuin kuningas Alaungapaya teki siitä pääkaupunkinsa vuonna 1753. Se tuli brittiläisen hallinnon alaisuuteen 1852 ja siitä tuli siirtomaan pääkaupunki 1886. Yangon vahingoittui pahoin maanjäristyksen ja tsunamin tuloksena vuonna 1930 ja jälleen toisen maailmansodan aikana. Toisen maailmansodan aikana Japanin joukot kaappasivat kaupungin 8. maaliskuuta 1942. Itsenäisen Burman pääkaupunki siitä tuli 1948.
Yangonin yliopisto perustettiin 1920 ja uudelleenorganisoitiin 1964, kun siitä tuli taide- ja tiedeyliopisto.
Marraskuussa 2005 Myanmaria hallitseva sotilasjuntta alkoi siirtää pääkaupungin toimintoja pois Yangonista 320 kilometrin päässä pohjoisessa sijaitsevaan Naypyidawiin. Virkamiehet siirrettiin sinne seuraavana vuonna mutta infrastruktuurin rakentaminen on kestänyt vuosia.
Maantiede

Yangon sijaitsee Yangôn-joen suiston itäreunalla noin 35 kilometrin päässä Martabaninlahden rannikolta.
Näkymä etelään Sakura-tornista
Kultainen pagodi
Kaupungin keskustassa on näkyvissä brittiläisten 1850-luvulla suunnittelema ruutukaava. Kaupunki on yhä varsin kehittymätön ja toisaalta vehreä verrattuna moniin muihin aasialaisiin suurkaupunkeihin, ja viime aikoina lähinnä kiinalaisen ja singaporelaisen sijoitusrahan turvin keskustan vanhoja tiilitaloja on alettu modernisoida. Kaupungin laitamilla rakennukset ovat lähinnä puisia.
Yangônissa sijaitsee Shwedagon (Kultainen pagodi), joka on Kaakkois-Aasian suurin buddhalaistemppeli. Sen rakentaminen aloitettiin legendan mukaan jo vuonna 558 eaa. (arkeologien mukaan 500–900-luvulla jaa.) ja se sai nykyisen ulkomuotonsa 1400-luvulla. Se on lähes kauttaaltaan kultalevyjen peitossa ja sen 98 metrin korkeuteen kohoava huippu on koristeltu tuhansin timantein ja rubiinein.
Talous

Yangon on Myanmarin taloudellinen keskus, ja lähes kaikki ulkomaankauppa tapahtuu sen sataman kautta. Päävientituotteet ovat riisi, tiikki, öljy, puuvilla ja metallimalmit. Kaupungissa on riisipeltoja, sahoja, öljynjalostamoja sekä teräs-, rauta- ja kuparitehtaita.
Yangonin kansainvälinen lentoasema sijaitsee 15 kilometriä keskustasta koilliseen.
Yangonin väkiluvun on ennustettu kasvavan kymmeneen miljoonaan vuoteen 2040 mennessä.
Aiheesta muualla

Wikimedia Commonsissa on kuvia tai muita tiedostoja aiheesta .
Yhdysnimi

Yhdysnimi on kielitieteessä erisnimi, jossa on vähintään kaksi nimenosaa.
Yhdysnimi paikannimenä

Paikannimet ovat usein yhdysnimiä. Suuri osa niistä kirjoitetaan yhteen, esimerkiksi Korkeasaari ja Alajärvi. Osa nimistä kirjoitetaan yhdysmerkillä kuten Etelä-Suomi.
Nykyään tällaisissa paikannimissä lähes aina kumpikin osa kirjoitetaan isolla alkukirjaimella. Aikaisemmin rajoiltaan epätarkkoja alueita tarkoittavissa yhdysnimissä alkuosa usein kirjoitettiin pienellä alkukirjaimella. Oli myös mahdollista, että yhdysnimellä, jonka alkuosa alkoi pienellä alkukirjaimella, oli eri merkitys kuin yhdysnimellä, joka erosi viimeksi mainitusta vain siinä, että alkuosakin alkoi isolla. Esimerkiksi Keski-Suomi tarkoitti pelkkää maakuntaa nimeltä Keski-Suomi mutta keski-Suomi laajempaa aluetta.
Yhdysnimi etunimenä

Yhdysnimi on Suomessa etunimi, joka on muodostettu kahdesta etunimestä yleensä yhdistämällä ne yhdysmerkillä. Tällöin molemmat yhdysnimeen sisältyvät nimet kirjoitetaan isolla alkukirjaimella. On myös yhdysmerkittömiä yhdysnimiä. Yhdysmerkillistä tapaa pidetään parempana. Toisaalta osa yhdysmerkittömistä yhdysnimistä on vakiintunut uusiksi itsenäisiksi nimiksi.
Suomessa yhdysnimi katsotaan aina yhdeksi nimeksi. Suomen etunimistä harvinaisen suuri osa on yhdysnimiä. Naisten etunimistä on vähintään 40 prosenttia yhdysnimiä ja miesten etunimistä hieman vähemmän. Suomessa yhdysnimiä annettiin tytöille varsinkin 1900-luvun puolenvälin tienoilla, pojille varsinkin 1960-1980-luvulla. Sekä tyttöjen että poikien osalta yhdysnimimuoti meni ohi noin 20–30 vuodessa. Suomen yleisin yhdysnimi on Anna-Liisa, ja Suomen yleisin miehen yhdysnimi on Veli-Matti.
Kukka-Maaria on ainoa Suomen nimipäiväkalenterissa oleva yhdysnimi. Kukka-Maarian nimipäivä on 2. heinäkuuta.
Yhteiskuntasopimuksesta

| Yhteiskuntasopimuksesta, eli, Valtio-oikeuden johtavat aatteet> Du contrat social ou principes du droit politique |
| --- | --- |

Alkuperäisteos
Kirjailija:  Jean-Jacques Rousseau
Kieli:  ranska
Genre:  yhteiskuntafilosofia
Julkaistu:  1762
Suomennos
Suomentaja:  J. V. Lehtonen
Kustantaja:  Karisto
Julkaistu:  1918
Sivumäärä:  221
Löydä lisää kirjojaKirjallisuuden teemasivulta
Yhteiskuntasopimuksesta, eli, Valtio-oikeuden johtavat aatteet (ransk. Du contrat social ou principes du droit politique) on Jean-Jacques Rousseaun vuonna 1762 ilmestynyt kirja. Teoksen on suomentanut J. V. Lehtonen vuonna 1918. Teoksessa Rousseau käsitteli ajatusta yhteiskuntasopimuksesta ja esitteli yleistahdon käsitteen. Yhteiskuntasopimuksesta -teosta on sanottu "vallankumouksen Koraaniksi", koska Rousseau vaatii siinä ehdotonta kansalaisuskollisuutta ja ehdotonta yhteiskunnallista kuria. Hänen vaatimustensa noudattaminen oli äärimmäisiltä seurauksiltaan suvaitsematonta ja sisälsi hirmuvallan edellytykset. Ilmestymisensä jälkeen Yhteiskuntasopimuksesta -teos tuomittiin Genevessä roviolla poltettavaksi.
Aiheesta muualla

Kuvia tai muita tiedostoja aiheesta Yhteiskuntasopimuksesta Wikimedia Commonsissa
Du contrat social (MetaLibri)
Ydinsynteesi

Ydinsynteesi eli nukleosynteesi on tapahtuma, jossa uusi atomiydin muodostuu olemassa olevista vapaista nukleoneista eli protoneista ja neutroneista. Ensimmäiset nukleonit syntyivät alkuräjähdyksessä gluonien avulla, kun maailmankaikkeuden lämpötila oli laskenut alle kymmenen miljoonan celsiusasteen lämpötilaan. Suurin osa nukleosynteeseistä tapahtuu tähdissä, jotka ovat tuottaneet ja tuottavat edelleen kaikki heliumia raskaammat alkuaineet.
Alkuräjähdyksen ydinsynteesi

Alkuräjähdyksen ensimmäisinä kolmena minuuttina syntyivät nukleosynteesillä maailmankaikkeuden kevyiden alkuaineiden varastot, vety, helium sekä jonkin verran deuteriumia ja litiumia. Näistä alkuaineista deuterium ja litium tuhoutuvat tähdissä, joten niiden määrä vähenee maailmankaikkeuden ikääntyessä. Vaikka alkuräjähdyksessä syntyi vain muutamia alkuaineita, on alkuräjähdyksen synnyttämien alkuaineiden kokonaismäärä maailmankaikkeuden atomeista nykytiedolla 98–99 prosenttia.
Tähtien ydinsynteesi

Tähtien energiaa vapauttavissa nukleosynteeseissä syntyy suurin osa muista alkuaineista. Tähdet, joiden massa on yli 0,08 auringon massaa, pystyvät kehittämään vedyn polttamiseksi vaadittavan kymmenen miljoonan kelvinin lämpötilan. Polttaakseen heliumia tähti tarvitsee massaa jo 0,25 auringon verran, jolloin lämpötila voi kymmenkertaistua ja laukaista heliumfuusion. Mitä pidemmälle alkuaineiden jaksollisessa järjestelmässä mennään, sitä suurempi on oltava tähden massa, kunnes lopulta tulee rauta, alkuaine jolla on korkein sidosenergia hiukkasta kohden ja johon fuusioreaktio pysähtyy. Rautaan fuusioitumista varten tähden tulee olla massaltaan suurempi kuin 8 aurinkoa.selvennä
Neutronisieppaus

Luonnossa esiintyy myös rautaa raskaampia alkuaineita, joita syntyy niin ikään tähdissä. Näissä tapauksissa kyseessä ei kuitenkaan ole enää raudan fuusioituminen, vaan energiaa kuluttava hidas- tai nopea neutronisieppaus (myös s-prosessi ja r-prosessi engl. sanoista slow ja rapid). Prosessissa vahva ydinvoima sieppaa irtoneutroneja ja kasvattaa atomin kokoa. Usein heikko ydinvoima hajottaa näin kasvatetusta atomiytimestä yhden neutronin protoniksi ja elektroniksi. Tätä prosessia kutsutaan myös beetahajoamiseksi. Neutronin muuntuminen protoniksi sitoutuneissa ytimissä mahdollistaa raskaampien alkuaineiden synnyn lisäämällä ytimen stabiiliutta ja kasvattamalla atomin järjestyslukua. Prosessien tehoeroja voidaan verrata atomipainoltaan lähes identtisten platinan (atomipaino 195) ja lyijyn (atomipaino 207) avulla. Mikäli prosessit olisivat yhtä tehokkaita, platina olisi maailmankaikkeudessa yleisempää kuin lyijy. Kuitenkin platinaa syntyy ainoastaan r-prosessissa, eli prosessissa, joka käynnistyy vain tähden luhistumisen hetkellä. Lyijyä taas syntyy s-prosessissa, joka on hitaampi, mutta joka kokonaisuudessaan pystyy tuottamaan enemmän ytimiä kuin r-prosessi.
Uusimpien tietojen mukaan alkuaineita tinasta eteenpäin tuottavat muut reaktiot kuin neutronisieppaukset.
Aiheesta muualla

Wikimedia Commonsissa on kuvia tai muita tiedostoja aiheesta .
Avaruuden plutoniumille löytyi selitys
Yhdystie 7715

Yhdystie 7715 on Keski-Pohjanmaalla Kokkolassa, kokonaisuudessaan entisen Lohtajan kunnan alueella kulkeva yhdystie. Tien pituus on noin 15 kilometriä. Tie palvelee lähinnä paikallista liikennettä ja yhdistää Lohtajan kyliä toisiinsa ja valtatieverkkoon. Tie on kokonaisuudessaan päällystetty.
Tien ympäristö on määritelty kulttuuriympäristön ja maiseman vaalimisen kannalta tärkeäksi alueeksi.
Reitti

Kokkola
Marinkainen (vt 8 E8)
Karhi
Lohtaja kk.
Jokikylä (vt 8 E8)
Historiaa

Yhdystien 7715 osuus Marinkaisista Lohtajan kirkonkylälle (ja edelleen Ala-Viirteelle) on  historiallisen Pohjanmaan rantatien ja myöhemmin valtatien 8 vanha linjaus. 1950-luvulla valtatie 8 rakennettiin kulkemaan lähes viivasuorasti vanhan linjauksen kaakkoispuolelle.
Karhin kylässä yhdystien 7715 vieressä on Kasakkakivi. Kasakkakiven takaa kerrotaan perimätiedon mukaan Erkki Erkinpoika Anttilan ampuneen Karhin taloja ryöstelleen kasakan kesällä 1808.
Lohtajan kirkonkylän kupeessa, hautausmaan ja kappelin lähellä on tien varrella vanha mestauspaikka. Mestauspaikkaa lienee viimeksi käytetty 1796.
The Breakup Playlist

| The Breakup Playlist |
| --- | --- |

Ohjaaja:  Dan Villegas
Käsikirjoittaja:  Antoinette Jadaone
Tuottaja:   Charo Santos-Concio  Malou Santos  Vic Del Rosario, Jr. 
Säveltäjä:  Yeng Constantino
Valmistustiedot
Valmistusmaa:  Filippiinit
Tuotantoyhtiö:   Star Cinema  Viva Films 
Levittäjä:  Star Cinema
Ensi-ilta:  1. heinäkuuta 2015
Kesto:  117 minuuttia
Alkuperäiskieli:  tagalog
Aiheesta muualla
IMDb 
Infobox OKNimi-testi OK: 
The Breakup Playlist on Dan Villegas ohjaama vuonna 2015 ensi-iltansa saanut filippiiniläinen tagaloginkielinen elokuva.
Näyttelijät

| 0 | 1 | 2 |
| --- | --- | --- |
|  Piolo Pascual  | … |  Gino Avila   |
|  Sarah Geronimo  | … |  Trixie David   |
|  Rio Locsin  | … |  Marissa David   |
|  Dennis Padilla  | … |  Joey David   |
|  Maris Racal  | … |  Janine   |
|  Diego Loyzaga  | … |  Joshua   |
|  Anna Luna  | … |  Cathy   |
|  Teddy Corpuz  | … |  Toffer   |
|  Jett Pangan  | … |  Lester   |
|  Cris Villonco  | … |  Jing   |
|  Badji Mortiz  | … |  Saul   |
|  Basti Artadi  | … |  Caloy   |
|  Annicka Dolonius  | … |  Ria   |
|  Jan Marini  | … |  Adi   |
Yhdystie

Muun yleisen tien numero -liikennemerkki
Yhdystiet (lyhenne yt; ruots. förbindelseväg) ovat Suomen tieverkon maanteitä, jotka eivät ole valta-, kanta- tai seututeitä. Joskus yhdysteistä käytetään myös nimitystä muu yleinen tie. Yhdystiet palvelevat paikallista liikennettä. Niiden liikenteellinen merkitys on yleensä pieni, joskin Suomessa on myös hyvinkin vilkasliikenteisiä yhdysteitä. Yhdysteille on tienumerointijärjestelmässä varattu numerot 1000–9999, jotka voidaan merkitä valkoisin numeroin siniselle pohjalle. Aina yhdysteiden numeroita ei kuitenkaan merkitä tieopasteisiin.
Vuoden 2006 alussa voimaan tulleen uuden maantielain mukaan myös entiset paikallistiet (numerot 11000–19999) ovat nykyisin yhdysteitä. Käytännössä jako yhdysteihin ja paikallisteihin on monissa yhteyksissä kuitenkin vielä käytössä. Entisten paikallisteiden numerot ovat pelkästään hallinnollisia eikä niitä merkitä opasteisiin. Tähän on kuitenkin poikkeuksia.
Liikenne- ja viestintäministeriö määrää, mitkä tiet ovat yhdysteitä.
Vuoden 2014 alussa Suomessa oli 51 133 kilometriä yhdysteitä, joista noin 9 prosenttia oli kestopäällysteisiä, noin 39 prosenttia kevytpäällysteisiä ja noin 52 prosenttia sorateitä.
Yhdysteiden numerointi tiepiireittäin > Nelinumeroiset yhdystiet

Näiden teiden numerot merkitään useimmiten maastoon teiden varsille, mutta ei useinkaan opasteisiin.
|   | Tiepiiri | Numerot |
| --- | --- | --- |
| 01 | Uusimaa | 1000–1799 |
| 02 | Turku | 1800–2699 |
| 04 | Häme | 2700–3499 |
| 03 | Kaakkois-Suomi | 3500–4099 |
| 08 | Savo-Karjala | 4100–5999 |
| 09 | Keski-Suomi | 6000–6599 |
| 10 | Vaasa | 6600–7599 |
| 12 | Oulu | 7600–9199 |
| 14 | Lappi | 9200–9999 |